Szakál F. Soma - Vasúti etűd  - Leírás
Etűdömben főként konkrét zenei eljárásokat alkalmaztam és igyekeztem végig hű maradni az eredeti mintákhoz, bár ez némi nehézséget okozott a felvételek minősége miatt (helyenként tompa, gyenge hangok). Ugyanakkor éppen a régi szalagos hangzás jól ismert egységessége és kellemesen koszos, karcos atmoszférája miatt  (és mivel nem gyakran dolgozhatunk ilyen régi mintákból) döntöttem úgy, hogy a kizárólag digitális technikában létező eljárásokat majdnem teljesen kizárom a munkafolyamatból. Kivételt jelent egy hosszabb lecsengésű zengető, amelyet az egész etűdben használtam, részben az általa keltett speciális effektus miatt, részben az alapanyagok közötti szervesebb kapcsolatok kialakítása végett.
A munkát a teljes minta feldarabolásával kezdtem, ennek eredményeképpen választottam ki a sorompók nyikorgásából, vonatfüttyből, fékcsikorgásból álló kezdeti anyagot. Ezek köré szerveződött a többi hanganyag. A csörgő-zörgő háttérbeli mozgásokat az elhaladó vonatok digitális szemplerbe töltött mintái szolgáltatják. Ezekből először kézzel játszottam fel csoportokat, majd utólag igazítottam, pontosítottam rajtuk.